Mutarea lui Florin Tănase la FCSB ar putea pica. Internaționalul român a vorbit despre o posibilă revenire în campionatul României, după ce Gigi Becali l-a dat ”90% transferat”.
Visul lui Gigi Becali este calificarea în Champions League. Omul de afaceri încearcă să aducă jucători cu experiență la FCSB, iar unul dintre aceștia este Florin Tănase. Omul numărul unu de la echipa bucureșteană a transmis că mijlocașul are șanse mari de a reveni la campioana României.
Florin Tănase a dat de înțeles că mutarea este departe de a fi realizată. El a confirmat că va avea o întâlnire cu patronul FCSB-ului, însă nimic nu este momentan pus la punct, iar discuțiile sunt încă unele preliminare.
„N-are cum să se decidă mâine (n.r. dacă vine la FCSB). O să am o întâlnire, mâine, poimâine, nu știu… o să merg pe la ‘Ferguson’. Dar noi am vorbit acum o lună, două luni chiar. Și convenția nu a fost asta.
(n.r. deci, nu ești aproape de o revenire la FCSB?) Nu. (n.r. ce te-ar face să revii la FCSB?) Ce m-ar face… dacă mă făcea, eram deja acolo (n.r. râde). Nu s-a decis nimic”, a explicat Florin Tănase pentru Playsport.
Tănase a jucat la FCSB în perioada 2016-2022. El a fost un jucător extrem de important în echipa roș-albaștrilor, devenind chiar căpitan. Gigi Becali a obținut 3 milioane de euro de la Al-Jazira în schimbul său. În prezent, cota sa de piață este de 3.2 milioane de euro.
Gigi Becali a vorbit la FANATIK SUPERLIGA despre un posibil transfer al lui Florin Tănase la FCSB. Patronul campioanei României a transmis că fotbalistul e dispus să revină la echipă. El a declarat:
„Tănase cred că e al șaselea transfer. Marți cred că vine în țară. După părerea mea, 90% putem să-l trecem la FCSB. Nu mai ce discuție să fie cu el. Tănase mi-a zis că nu negociază nimic, vine la FCSB, să-i dau ce bani vreau eu. Tănase a făcut bani”.
În acest sezon, Florin Tănase a înscris numai 2 goluri în 25 de meciuri pentru Al Akhdoud. Echipa sa a reușit să se salveze de la retrogradare în ultima etapă a campionatului din Arabia Saudită. Evoluțiile modeste din ultima perioadă l-au făcut pe selecționerul României, Edi Iordănescu, să ia decizia de a nu-l include pe lista preliminară pentru Campionatul European din Germania, deși a fost o piesă importantă în campania de calificare.